送關國錄守簡州
作者：員興宗
朝代：宋

paragraphs: 生世事憂喜，擾擾合與分。
合即海上鷗，分乃風中雲。
分合懸有定，誰能預戚忻。
心空等行脚，得酒且策勳。
念昔求見子，相看每相羣。
夤緣再值遇，天南話鄉枌。
朝聲並屋喧，夜飲竟面醺。
我遇不易振，但知祖皇墳。
君言時作我，神機謝耡耘。
如何日蹙唧，蹙唧向我云。
自來越上吟，五別西山芹。
緬然動中懷，羈心爲之焚。
辭殫起後慮，徃勇稽前聞。
歸思溢浩浩，江流泛沄沄。
君鞭先我著，我其敢後君。
蜀遠誰肯顧，萬里乘華勛。
國恩自丘山，彼此當勤勤。
况復坐紅日，椒桂來奇芬。
人生行樂爾，妙寄窮天垠。
却寫分外慮，太空鼓蠅蚊。
君行不作癡，我將理吾軍。
漸營卓錐地，遺書收放紛。
故家通社臘，與子同朝曛。
斯言不自領，請移北山文。